
Проект!
Наредба за водене на регистър на общинските детски градини и центрове за подкрепа за личностно развитие на територията на община Ардино
Вносител: Кмет на Община Ардино

Мотиви за необходимостта от приемането на Наредбата:
I. Причини, налагащи приемането на Наредбата:
Съгласно разпоредбите на чл. 346 от Закона за предучилищното и училищното образование в сила от 01.08.2016 г. във всяка община се създава и води регистър на общинските детски градини и центрове за подкрепа за личностно развитие, в който служебно се вписват общинските детски градини и центрове за подкрепа за личностно развитие, въз основа на заповедта за тяхното откриване, преобразуване, промяна и закриване. Обстоятелствата, които подлежат на вписване в регистъра, както и редът за вписване се определят с наредба на съответния общински съвет.

II. Цели, конто се поставят:
1.Да се определят обстоятелствата, подлежащи на вписване в регистъра на общинските детски градини и центрове за подкрепа за личностно развитие, както и редът и за вписването им;

2.Да се систематизира информацията за общинска детска градина/ общински център за подкрепа за личностно развитие;

3.Да се осигури достъпност и публичност на информацията за общинските детски градини и центрове за подкрепа за личностно раазвитие.

III. Очаквани резултати:
1.Създаден регистър на общинските детски градини и центрове за подкрепа за личностно развитие на територията на община Ардино, въз основа на приет от Общински съвет – Ардино подзаконов нормативен акт на общинско ниво, в съответствие с действащото законодателство в Република България;

2.Определени условия и ред за вписване на общинска детска градина/ център за подкрепа за личностно развитие в регистъра, както и обстоятелствата, които подлежат на вписване;

3.Поддържана база данни, включително и електронна с информация за детски градини и центрове за подкрепа за личностно развитие на територията на общината и улеснен достъп за информираност;

4.Синхронизиране на нормативната база на община Ардино в съответствие със Закона за предучилищното и училищното образование.
IV. Финансови и други средства, необходими за прилагането на Наредбата:

За прилагане на Наредба за водене на регистър на общинските детски градини и центрове за подкрепа за личностно развитие на територията на община Ардино не е необходимо разходването на допълнителни финансови или други средства.

V. Анализ за съответствие с правото на Европейския съюз:
Настоящият проект на Наредба е подзаконов нормативен акт, предвиден за приемане, въз основа на Закона за предучилищното и училищното образование, предвид което съответствието му с правото на Европейския съюз е предопределено от същия Закон, както и от съответствието на съотносимите нормативни актове от по – висока степен в Република България с правото на Европейския съюз.

    На основание чл. 26, ал. 2 от Закона за нормативните актове във връзка с чл. 77 АПК заинтересованите лица могат в 15-дневен срок от публикуване на настоящия проект на Интернет страницата на община Ардино  да направят предложения и да изразят становища по проекта.

Вносител:


РЕСМИ МУРАД


Кмет на община Ардино  

НАРЕДБА

ЗА ВОДЕНЕ НА РЕГИСТЪР НА ОБЩИНСКИТЕ ДЕТСКИ ГРАДИНИ 

Чл.1. (1) С тази наредба се определят обстоятелствата, които подлежат на вписване в Регистъра на общинските детски градини (наричан по – нататък „регистъра”), както и редът за вписване и воденето му.

(2) На регистрация по реда на наредбата подлежат на вписване в регистъра общинските детски градини в община Ардино.

(3) Регистърът е публичен и се поддържа от Община Ардино.

Чл.2(1) Регистърът на общинските детски градини се води по образец, съгласно приложение № 1 към наредбата.

(2) В регистъра не се въвеждат данни, които представляват класифицирана информация.

Чл.3. Подлежащи на вписване в регистъра са следните обстоятелства:

1. Наименование, адрес на управление и на ползваните от детската градина сгради;

2. код по БУЛСТАТ;

3. юридически статут;

4. основание за откриване;

5. данни за преобразуване/промяна; 

6. форма на собственост; 

7.ръководство на детската градина (позиция, имена); 

8. адрес, телефон, електронен адрес и адрес в интернет; 

9. основание за заличаване на регистрацията. 

Чл. 4. (1) Регистърът се поддържа като електронна база данни за подлежащите на вписване обстоятелства, както и на хартиен носител. 

(2) Компютърната база данни се поддържа по начин, който гарантира целостта и защитата на информацията в системата срещу разрушение, неправомерното изменение и контролирания достъп за вписвания и преглеждане

Чл. 5. За вписване в регистъра директорът на детската градина подава в Община Ардино заявление с приложени копия на документите, доказващи обстоятелствата, подлежащи на вписване съгл. чл.3

Чл. 6. (1) Действията по вписване и водене на регистъра се извършват от длъжностно лице, определено със заповед на кмета на Община Ардино.

(2) Лицето по ал. 1 вписва и контролира данните, предоставени от общинските детски градини. 

(3) Длъжностното лице вписва в регистъра входящия номер на заявленията за регистрация по реда на тяхното подаване. 

(4) В хартиения носител на регистъра не се допускат изтривания и зачертавания. Техническите грешки, допуснати при вписването, се поправят от длъжностното лице със забележка.

(5) Регистърът и заявлението за вписване с прилежащите му документи се съхраняват от длъжностното лице по ал. 1. 

Чл.7.(1) Последващите вписвания на нови обстоятелства се извършват без да се засяга информацията, съдържаща се в предходните вписвания. 
(2) Всяко ново вписване на обстоятелство от даден тип отменя предишно вписано обстоятелство от същия тип. След извършване на вписването актуалното състояние на съответния информационен обект се представя с новото вписване.

(3) В регистъра се поддържа и съхранява информация за настъпилите промени във вписаните обстоятелства.

Чл.8.(1) Достъпът до регистъра е публичен и се реализира по начин, който гарантира сигурността на съхранение на данните в него.

 
(2) Достъпът до информацията в регистъра се осигурява чрез интернет страницата на Община Ардино.
Заключителни разпоредби

§ 1. Наредбата се издава на основание чл. 346, ал.1 и ал.2 от Закона за предучилищното и училищното образование 

§ 2. Наредбата влиза в сила от учебната 2016/2017 г

Република България, област Кърджали  

гр. Ардино, ул.”Бели брези” № 31

тел. +3651 4238;   факс +3651 4568

e-mail:   ardino@abv.bg
